IEA คาดปี 59 น้ำมันยังล้นตลาด เหตุดีมานด์ชะลอ-อิหร่านส่งออกน้ำมันเพิ่ม
IEA คาดปี 59 น้ำมันยังล้นตลาด เหตุดีมานด์ชะลอ-อิหร่านส่งออกน้ำมันเพิ่ม
13 ต.ค. 2558

สำนักงานพลังงานระหว่างประเทศ (IEA) คาดการณ์ว่า ตลาดน้ำมันโลกจะยังคงประสบกับภาวะน้ำมันล้นตลาดในปี 2559 แม้ว่าประเทศนอกกลุ่มประเทศผู้ส่งออกน้ำมัน (โอเปก) จะปรับลดการผลิตลง เพื่อรองรับกับราคาน้ำมันที่ร่วงลง
นอกจากนี้ IEA คาดว่า ความต้องการน้ำมันนั้นจะชะลอตัวลงเนื่องจากเศรษฐกิจโลกมีแนวโน้มอ่อนแรง ขณะที่การกลับมาส่งออกน้ำมันของประเทศอิหร่านภายหลังจากที่มีการยกเลิกมาตรการคว่ำบาตรแล้วนั้น อาจจะเป็นปัจจัยที่ทำให้อุปทานน้ำมันโลกขยายตัวเพิ่มขึ้นอีก
เมื่อสัปดาห์ที่ผ่านมา ราคาน้ำมันปรับตัวเพิ่มขึ้นหลังโอเปกระบุว่า การผลิตน้ำมันของสหรัฐจะลดลงในปีหน้า ซึ่งลดลงเป็นครั้งแรกในรอบ 8 ปีโอเปกระบุว่า การลดค่าใช้จ่ายในการขุดเจาะน้ำมันของสหรัฐ อันเนื่องจากราคาน้ำมันที่ตกต่ำลงนั้น ทำให้การผลิตน้ำมันของสหรัฐปรับตัวลดลงเร็วกว่าที่คาดไว้
อย่างไรก็ดี สัญญาน้ำมันดิบร่วงลงหลังจากโอเปกเปิดเผยรายงานประจำเดือนเมื่อวานนี้ โดยระบุว่า ปริมาณการผลิตน้ำมันดิบของโอเปกในช่วงเดือนก.ย.เพิ่มขึ้น 109,000 บาร์เรล สู่ระดับเฉลี่ย 31.57 ล้านบาร์เรลต่อวัน ซึ่งเป็นระดับสูงสุดนับตั้งแต่ปี 2555
 
 
 